CELEX: 32022D0712
Language: et
Date: 2022-04-27 00:00:00
Title: Komisjoni rakendusotsus (EL) 2022/712, 27. aprill 2022, taotluse kohta registreerida Euroopa kodanikualgatus „End The Slaughter Age“ kooskõlas Euroopa Parlamendi ja nõukogu määrusega (EL) 2019/788 (teatavaks tehtud numbri C(2022) 2753 all) (Ainult itaaliakeelne tekst on autentne)

10.5.2022   
               
               
                  ET
               
               
                  Euroopa Liidu Teataja
               
               
                  L 133/15
               
            
         KOMISJONI RAKENDUSOTSUS (EL) 2022/712,
         27. aprill 2022,
         taotluse kohta registreerida Euroopa kodanikualgatus „End The Slaughter Age“ kooskõlas Euroopa Parlamendi ja nõukogu määrusega (EL) 2019/788
         
            
               (teatavaks tehtud numbri C(2022) 2753 all)
            
         
         (Ainult itaaliakeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     3. märtsil 2022 esitati komisjonile taotlus registreerida Euroopa kodanikualgatus „End The Slaughter Age“ („Lõpetage loomade tapmine“).
                  
               
                     (2)
                  
                  
                     Algatuse korraldajad on sõnastanud selle eesmärgid järgmiselt: „a) jätta loomakasvatus põllumajandustoetusega toetatavate tegevusalade hulgast välja ning lisada eetilisi ja ökoloogilisi alternatiive, nagu rakukasvatus ja taimsete valkude tootmine; b) luua stiimulid taimsete ja rakupõhiste põllumajandustoodete tootmiseks ja müümiseks“.
                  
               
                     (3)
                  
                  
                     Lisatud täiendavas dokumendis on esitatud üksikasjad algatuse sisu, eesmärkide ja tausta kohta ning loetletud algatuse toetamise põhjused ja neid lähemalt kirjeldatud. Korraldajad väidavad, et loomade tapmise ja liha töötlemise sektoris töötavad tuhanded inimesed väga halbades tingimustes, mis on sageli ebaseaduslikud. Kuna loomade heaolu on liidu jaoks oluline küsimus, ei ole loomade tapmise jätkamine moraalselt ega õiguslikult põhjendatud. Peale selle väidavad nad, et mittekestliku põllumajanduse süvenemine ja kasvav nõudlus loomsete valkude järele on kaks peamist tegurit, mis suurendavad zoonootiliste haiguste ohtu. Lisaks on tavapärane tööstuslik loomakasvatus energiamahukas, sellega kaasneb ulatuslik maakasutus ja see on üks peamisi kasvuhoonegaaside heite allikaid. Ettevaatuspõhimõttest ja põhimõttest „saastaja maksab“ lähtudes väidavad algatuse korraldajad, et põllumajandustoetusi tuleks loomakasvatussektori asemel anda hoopis ökoloogiliste alternatiivide, nagu rakukasvatuse ja taimsetel valkudel põhineva põllumajandustegevuse soodustamiseks. Kestlike alternatiivide tootmist ja müümist aitaks nende arvates stimuleerida näiteks loomsete toodete taimsete alternatiivide lisamaksustamise lõpetamine.
                  
               
                     (4)
                  
                  
                     Mis puudutab algatuse esimest eesmärki (suunata põllumajandustoetused loomakasvatussektori asemel ökoloogilistele alternatiividele), siis juhul, kui toetustega on hõlmatud ELi toimimise lepingu I lisas loetletud tooted, on komisjonil ELi toimimise lepingu artikli 43 lõike 2 alusel õigus esitada ühise põllumajanduspoliitika eesmärkide saavutamiseks vajalike õigusaktide ettepanekuid.
                  
               
                     (5)
                  
                  
                     Mis puudutab algatuse teist eesmärki (luua stiimulid (toetused vms) taimsete ja rakupõhiste põllumajandustoodete tootmiseks ja müümiseks), siis komisjonil on ELi toimimise lepingu artikli 43 lõike 2 alusel õigus esitada õigusaktide ettepanekuid, juhul kui see eesmärk hõlmab ELi toimimise lepingu I lisas loetletud tooteid. Lisaks on komisjonil juhul, kui algatusega soovitakse hõlmata ka muid stiimuleid, mis lähevad põllumajandustoetustest kaugemale, õigus esitada õigusaktide ettepanekuid ELi toimimise lepingu artikli 114 alusel, eeldusel et ettepanekute eesmärk on aidata parandada siseturu toimimist.
                  
               
                     (6)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (7)
                  
                  
                     See järeldus ei mõjuta hinnangut sellele, kas käesoleval juhul on täidetud konkreetsed faktilised ja sisulised tingimused, sealhulgas järgitud proportsionaalsuse ja subsidiaarsuse põhimõtet ja põhiõigusi, et komisjon saaks selles küsimuses edasi tegutseda.
                  
               
                     (8)
                  
                  
                     Korraldajate rühm on esitanud asjakohased tõendid selle kohta, et rühm vastab määruse (EL) 2019/788 artikli 5 lõigetes 1 ja 2 sätestatud nõuetele, ning on määranud kooskõlas määruse artikli 5 lõike 3 esimese lõiguga kindlaks kontaktisikud.
                  
               
                     (9)
                  
                  
                     Kavandatav algatus ei ole ilmselgelt ebaõiglane, põhjendamatu, pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (10)
                  
                  
                     Seepärast tuleks algatus „End The Slaughter Age“ registreerida.
                  
               
                     (11)
                  
                  
                     Järeldus, et määruse (EL) 2019/788 artikli 6 lõike 3 kohased registreerimistingimused on täidetud, ei tähenda, et komisjon oleks kontrollinud algatuse tekstis esitatud fakte; faktide õigsuse eest vastutab algatuse korraldajate rühm. Algatuse sisu väljendab üksnes korraldajate rühma seisukohti ning seda ei saa mingil juhul käsitada komisjoni seisukohana,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „End The Slaughter Age“ („Lõpetage loomade tapmine“) registreeritakse.
         
         
            Artikkel 2
            Käesolev otsus on adresseeritud kodanikualgatuse „End The Slaughter Age“ korraldajate rühmale, keda esindavad kontaktisikutena Filippo BORSELLINO ja Darryl GRIMA.
         
         
            Brüssel, 27. aprill 2022
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.